เงินบาทเปิด 30.64/66 ทรงตัว
ธนาคารซีไอเอ็มบี ไทย รายงาน เงินบาทเปิด 30.64/66 ทรงตัว แรงซื้อดอลล์กดดันแต่เงินภูมิภาคหนุน
14 ธ.ค. 2555

ธนาคารซีไอเอ็มบี ไทย รายงาน เงินบาทเปิด 30.64/66 ทรงตัว แรงซื้อดอลล์กดดันแต่เงินภูมิภาคหนุน
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.64/66 บาท/ดอลลาร์ ทรงตัวในระดับเดียวกันกับปิดตลาดเย็นวานนี้ตามแรงซื้อดอลลาร์ ขณะที่ค่าเงินในภูมิภาคมีแนวโน้มแข็งค่า
"เงินบาททรงตัว มี flow ไหลเข้ามาในตลาดหุ้น แต่มีแรงซื้อดอลลาร์เข้ามา ขณะที่ภูมิภาคค่อนข้างแข็ง" นักบริหารเงิน กล่าว
ปัจจัยที่ตลาดให้ความสนใจติดตามยังคงเป็นประเด็นเดิมๆ เกี่ยวกับการแก้ปัญหาเศรษฐกิจถดถอยของกลุ่มสหภาพยุโรป และสหรัฐว่าจะมีมาตรการเพิ่มเติมออกมาอีกหรือไม่ หลังสหรัฐเพิ่งประกาศใช้มาตรการ QE4
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 83.70/71 เยน/ดอลลาร์ ปรับตัวอ่อนค่าจากระดับ 83.30/35 เยน/ดอลลาร์ ส่วนเงินยูโรอยู่ที่ระดับ 1.3073/3075 ดอลลาร์/ยูโร ปรับตัวแข็งค่าจากระดับ 1.3060/3066 ดอลลาร์/ยูโร 
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 30.60-30.70 บาท/ดอลลาร์